Overberg mans jaag hul doel na | Netwerk24
Overberg mans jaag hul doel na
Die senior mansnetbalspan van Overberg sal in Oktober in Durban aan 'n nasionale toernooi deelneem. Van links is Willeigh Hofmeester, Wallace Marais, Denzil Claasen, Llowellon Arendse, Antonio Booysen, Emile Dick, Chrisjan Josephs en Raymond Wehr. Elroy Gouws en Monroe Montaque was afwesig.
Die senior mansnetbalspan van Overberg is gekies om in Oktober aan die Suid-Afrikaan­se kampioenskap vir mans in Durban deel te neem.
Die toernooi begin 6 Oktober vanjaar en verskeie spanne sal vir 'n week lank dit uitspook om die beker huis toe te bring.
Antonio Booysen, 'n speler sowel as 'n skeidsregter, voer aan dat dit 'n groot eer is wat hom en die span te beurt geval het.
"Ons is baie opgewonde en kan nie wag om ons beste te gee nie," het hy gesê.
Hy vertel dat hy moes kies tussen om 'n speler of skeidsregter te wees, maar dat hy uiteindelik gekies het om te speel in die toernooi omdat sy liefde vir die sport te groot is.
"Ek en baie ander lede van die span is al besig om geld vir die vliegkaartjies en verblyf in Durban te spaar," het Booysen gesê. Die span, onder leiding van afrigter Alzeen Vlotman, wat ook die Overberg-vrouenetbalspan afrig, is opgewonde oor wat die toernooi vir hulle sal inhou later vanjaar.